钦定古今图书集成/明伦汇编/官常典/第599卷 > 张宪臣
## 钦定古今图书集成/明伦汇编/官常典/第599卷 > 张宪臣

按《苏州府志》：“‘宪臣，字钦伯，昆山人。家世力田。父洪，尝
得遗金数饼于道，俟亡者还之。宪臣嘉靖己未进士，
授南昌县。县故岩邑，多积案，黠吏每操牍杂进，以尝
令，宪臣权其缓急，无敢溷者，吏皆慑服。段御史行县，
问‘库羡几何？吾欲有所馈’。谓严嵩相也’。宪臣曰：‘县无
他羡，有之乃三殿工羡耳’。御史怒。嵩闻之亦怒，遗书”
总宪欲罢之。亡何，嵩败，会议行取，吏部以宪臣无荐，
难之。总宪出嵩书曰：“此不足当荐牍耶？”遂拜兵科给
事中。即上赋役、水利等四事，而于东南财赋尤加意
焉。又论武库甲仗不宜尽属中官。三上疏论国漕大
计，悉下所司行之。出为浙江参政。先是，矿寇之平，多
藉义乌人力，后乃骄横不可问。宪臣至，录其豪者自
随，躬为训练而饩之，由是人知自爱。迁云南按察使。
寻甸土酋妇安，移文欲得四川酋某为夫，宪臣知其
诈，不许。俄而诈露，无不服其明。都御史某以宪臣前
在省中曾有纠劾，修却论免归。孙鲁唯，万历癸丑进
士，福建左布政使；鲁得，天启乙丑进士，知县。